Pigen var gået i seng og lå og sov med en tændt halogenlampe. Et lagen, der lå hen over lampen blev antændt og derefter gik der ild i pigens sengebord. - Vi leder selvfølgelig efter branden, da vi kommer derud, men finder så ud af, at de selv har slukket den, siger indsatsleder Bent Pedersen fra Beredskabscenter Aalborg til TV2/Nord. Beredskabsfolkene konstaterede efterfølgende, at der ikke var røgalarmer i huset. - Først roser jeg bedstemoren for at have været så handlekraftigt. Men derefter skælder jeg hende ud på nordjysk facon, for jeg kunne ikke se røgalarmer i huset. Og det er jo utroligt vigtigt! Hvis pigen ikke var vågnet selv, så havde branden udviklet sig meget hurtigt, og så kunne det være at de ikke kunne komme ind og redde pigen, og så havde vi stået med en dødsbrand i stedet for den her lykkelige historie, siger Bent Pedersen.

Referat:
En 11-årig pige fra Gistrup blev sent tirsdag aften reddet af sin mormor, da der gik ild i hendes sengebord. OPDATERET